Μίνι τσίζκεϊκ σε φόρμες μάφιν
Ωραία ιδέα αυτά τα ατομικά τσίζκεικ για κέρασμα σε παιδικό πάρτυ ή σε μάζωξη με φίλους.
250 γρ. μπισκότα πτι μπερ, αλεσμένα σε σκόνη, 125 γρ. βούτυρο τύπου soft, 180 γρ. (σχεδόν 1 κούπα) κρέμα γάλακτος 35% λιπαρά, πολύ κρύα, 500 γρ. τυρί κρέμα, σε θερμοκρασία δωματίου, 50 γρ. (1/4 κούπας) ζάχαρη, 1 κουτ. γλυκού χυμός λεμονιού, 500 γρ. φράουλες, καθαρισμένες, 100 γρ. (1/2 κούπα) ζάχαρη
Για να ετοιμάσουμε τα μίνι τσίζκεϊκ σε φόρμες μάφιν βάζουμε τις φράουλες (ολόκληρες, χωρίς τα κοτσάνια) σε ένα ταψάκι και τις ζεσταίνουμε στον φούρνο, στους 150°C.Παράλληλα, ζεσταίνουμε ένα αντικολλητικό τηγάνι στη φωτιά και μόλις κάψει, ρίχνουμε λίγη λίγη τη ζάχαρη και αφήνουμε να καραμελώσει.Μόλις η καραμέλα πάρει σκούρο ξανθό χρώμα, ρίχνουμε τις ζεστές φράουλες και ανακατεύουμε απαλά για 5 λεπτά Αποσύρουμε και αφήνουμε να κρυώσουν.Διατηρούνται 3 μέρες στο ψυγείο.Λιώνουμε το βούτυρο και το ανακατεύουμε με τα τριμμένα μπισκότα μέχρι να γίνει ένα μείγμα σαν βρεγμένη άμμος.Σε ένα ταψάκι με 12 θέσεις για μάφιν βάζουμε σε κάθε θέση από 1 χάρτινη θήκη (καραμελόχαρτο) για μάφιν (τις βρίσκουμε σε μεγάλα σούπερ μάρκετ).Βάζουμε από 1 έως 11⁄2 κουτ. σούπας από το μείγμα του μπισκότου μέσα σε κάθε θήκη τσίζκεϊκ και το πιέζουμε με τη ράχη του κουταλιού προς τα κάτω, να γίνει μια βάση.Ψήνουμε τις βάσεις στους 180°C για 10 λεπτά και αφήνουμε να κρυώσουν.Χτυπάμε στο μίξερ το τυρί κρέμα με τη ζάχαρη μέχρι να γίνει ένα μαλακό και κρεμώδες μείγμα και να διαλυθεί η ζάχαρη.Προσθέτουμε σιγά σιγά την κρέμα γάλακτος, συνεχίζοντας το χτύπημα μέχρι να γίνει μια σφιχτή και ομοιογενής κρέμα, και στο τέλος ρίχνουμε τον χυμό λεμονιού.Μοιράζουμε την κρέμα σε κάθε θήκη μάφιν, πάνω από τη βάση μπισκότου, και απλώνουμε με τη ράχη του κουταλιού.Σκεπάζουμε με αλουμινόχαρτο και τοποθετούμε στο ψυγείο για τουλάχιστον 3 ώρες πριν σερβίρουμε. Διατηρούνται στο ψυγείο μέχρι και 5 μέρες.Σερβίρουμε κάθε τσίζκεϊκ με λίγες καραμελωμένες φράουλες.
Βούτυρο,Ζάχαρη,Φράουλα